Ex-piirijohtaja Toriseva Teuvo Hakkaraisen valinnasta: Tehtiin kännissä ja läpällä

Satakunnan perussuomalaisten piirijärjestön ex-puheenjohtaja Seppo Toriseva kertoo todistaneensa organisoitua puolueen kaappaamista Jyväskylässä puoluekokouksessa. –Tämä vie pohjan pois Halla-aholta. Hän sanoo, että jäsenet päätti. Siellä oli näitä suljettuja ryhmiä. Minullekin kävi tämä selväksi, kun istuin sellaisessa pöydässä. Hän sanoo, että Teuvo Hakkaraisen valinta toiseksi varapuheenjohtajaksi tehtiin huumorilla. Vaalin hävisi sote-asioissa profiloitunut Arja Juvonen . –Porukka oli jo ottanut vähän mehua päivän mittaan. Lohtu on se, että toisella varapuheenjohtajalla ei ole kauheasti merkitystä. Toriseva on pitkän linjan SMP:läinen poliitikko Raumalta. Puolueen jakautuessa hän sanoo seisovansa Soinin riveissä. Uutista oikaistu: Toriseva ei ole kaupunginvaltuutettu kuten uutisessa aikaisemmin kerrottiin. Hän putosi valtuustosta viime vaaleissa.